text: 44-årig blev varetægtsfængslet i fire uger sigtet for drabsforsøg
  09 december 2016 kl. 11.09
  En 44-årig mand fra Horsens blev fredag formiddag varetægtsfængslet frem til 6. januar sigtet for et drabsforsøg natten til torsdag. Her blev en 39-årig mand stukket i halsen med en kniv.
  Den 44-årige mand ønskede fredag formiddag ikke at udtale sig i grundlovsforhøret i Retten i Horsens. Han er sigtet for at have forsøgt at dræbe en 39-årig mand med et knivstik i halsen.
  Drabsforsøget fandt sted kl. 02.25  natten til torsdag i den 39-åriges lejlighed i Mindegade i Horsens - og torsdag formiddag blev 44-årige anholdt uden dramatik på en anden adresse i Horsens. Den 39-årige er nu uden for livsfare.
  - Knivstikkeriet er sket efter tumult mellem to mænd, der begge tilhører misbrugsmiljøet i Horsens. Vi har nu fundet kniven der blev anvendt. Den 44-årige fortalte i en afhøring, hvor han havde smidt den fra sig under flugten, siger  politikommissær Morten Marnow til TV SYD.
  